Flere unge jenter får grensekontrollen på Torp til å stusse
De siste årene har grensepolitiet stoppet flere unge jenter fra et land i Øst-Europa. Noen er gift med en eldre mann her. Men politiet har også en annen bekymring. – Det er mye, mye mer av dette enn vi tror, sier Tove Møller, som er politioverbetjent og fagansvarlig for menneskehandel i Sørøst politidistrikt. På kort tid har to slike saker endt med tiltale og rettssak i Norge. Tirsdag behandler nemlig Oslo tingrett en ny sak.    Giftet seg med 14-åring Nylig ble tre personer fra en muslimsk minoritet i et land i Øst-Europa dømt for barneekteskap i Agder lagmannsrett. Forholdet var mellom en da 14 år gammel jente og en 23 år gammel mann.  14-åringen landet på Torp flyplass i Sandefjord uten egne penger, bankkort, telefon og returbillett. Hun kom sammen med 23-åringen og hans far.  Det fikk grensepolitiet til å stusse. Familien bor i Norge.  Mannens foreldre har hatt en avgjørende og nødvendig rolle for det ekteskapslignende forholdet, ifølge dommen. De sørget for å kjøpe kjoler og ringer og skaffe selskapslokaler. Seremonien ble arrangert for rundt to år siden i det østeuropeiske landet.  Agder lagmannsrett dømte mannen og hans far til 11 måneder i fengsel. Moren fikk syv måneder.  De erklærte seg ikke skyldig.  Politioverbetjent Møller forteller at norsk politi de siste årene har stoppet flere jenter i alderen 14–17 år på vei inn til Norge.  – Senest søndag kom en 16 år gammel gutt fra et land i Øst-Europa som fikk grensekontrollen på Torp til å stusse. Vi stopper ganske mange, de fleste er jenter, sier Møller. Hun kan ikke si hvor mange de stopper. Men hun sier at grensekontrollens menneskehandelkontakter vet hva de skal se etter.  Derfor blir flere unge stoppet. Jenter har vært på vei til en mann som er mye eldre enn dem. Noen av dem har inngått et ekteskapslignende forhold. Det vil ofte si et muslimsk, religiøst ekteskap. Rammes av ny lov I begge de nevnte rettssakene bygger tiltalen på ny lovhjemmel. Den er fra 2020 og forbyr såkalt ekteskapslignende forbindelser med noen under 16 år. Disse ekteskapene er ikke juridisk registrert. Ekteskap med mindreårige er forbudt både i Norge og landet de kommer fra. Men for dem som inngår muslimske ekteskap, oppleves det som bindende.  Domstolene legger vekt på om forholdet oppfattes som varig og bindende. Politiet brukte armbånd som bevis 14-åringens foreldre hadde godkjent turen til Norge. Hun hadde med seg en samtykkeerklæring og fullmakt til å reise med 23-åringen og hans far.  Politiet mener dessuten at armbånd der de to hadde hverandres forbokstav, viser at paret hadde et forhold.  Retten mente dessuten at fremlagte videoer og bilder dokumenterer et ekteskapslignende forhold.  De tiltalte avviste dette. De har sagt at det var en «søz», der fedrene godtar at paret kan treffes – også ute blant folk.  Bekymret for menneskehandel Barneekteskap er ikke politiets eneste bekymring.  – Vi er bekymret for at noen av disse unge jentene skal utsettes for menneskehandel, i form av prostitusjon eller tvangsarbeid. Det er snakk om sårbare unge. Selv om jentene inngår forholdet frivillig, mener myndighetene at de er for unge og sårbare til å se konsekvensene. Politiet har sett at unge jenter i følge med eldre menn ved innreise til Norge, har havnet på gaten i Oslo som prostituerte etter at de har fylt 18 år. Den 23 år gamle mannen ble også dømt for å ha seksualiserte bilder av den 14 år gamle jenta.  Politiinspektør Torill Sorte er ansvarlig for grensekontrollen ved Torp Sandefjord lufthavn. Hun er bekymret for disse jentene.  – Vi følger blant annet med på hvem som har sendt dem, om de kommer alene eller sammen med noen, om de blir hentet av noen på flyplassen, sier Sorte.
Grensepolitiet på Torp stopper flere unge jenter fra Øst-Europa. Noen er gift med eldre menn i Norge. Tre fra en muslimsk minoritet i Øst-Europa ble dømt for barneekteskap. Mannen og hans far fikk 11 måneder i fengsel, moren fikk syv måneder. Politiet er bekymret for menneskehandel. Noen av jentene kan utsettes for prostitusjon eller tvangsarbeid.